Document ID: 32012R0592
Publication Date: 2012-07-04

Title and Content:
NARIADENIE KOMISIE (EÚ) č. 592/2012
zo 4. júla 2012,
ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bifenazátu, kaptánu, cyprodinilu, fluopikolidu, hexytiazoxu, izoprotiolanu, metaldehydu, oxadixylu a fosmetu v určitých produktoch alebo na nich
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),
keďže:
(1)
Maximálne hladiny rezíduí (maximum residue levels, MRL) pre bifenazát a kaptán sa stanovili v prílohe II a v časti B prílohy III k nariadeniu (ES) č. 396/2005. MRL pre cyprodinil, fluopikolid, hexytiazox, metaldehyd, oxadixyl a fosmet sa stanovili v časti A prílohy III k nariadeniu (ES) č. 396/2005. Pre izoprotiolan sa predtým nestanovili žiadne MRL v žiadnej z príloh k nariadeniu (ES) č. 396/2005.
(2)
V súvislosti s postupom týkajúcim sa povolenia používania prípravku na ochranu rastlín s obsahom účinnej látky bifenazát na ríbezliach (červených, čiernych a bielych), malinách a ostružinách bola podaná žiadosť podľa článku 6 ods. 1 nariadenia (ES) č. 396/2005 týkajúca sa úpravy existujúcich MRL.
(3)
Pokiaľ ide o kaptán, takáto žiadosť bola podaná pre ostružiny, maliny, čučoriedky, ríbezle (červené, čierne a biele) a egreše. Pokiaľ ide o cyprodinil, takáto žiadosť bola podaná pre čerstvé bylinky, špenát a mangold, hlávkový šalát, valeriánku poľnú, žeruchu, endíviu, rukolu (eruku, roketu) a listy a výhonky Brassica spp. Pokiaľ ide o fluopikolid, takáto žiadosť bola podaná pre reďkev, cibuľu, zemiaky a kel. Pokiaľ ide o hexytiazox, takáto žiadosť bola podaná pre čaj. Pokiaľ ide o metaldehyd, takáto žiadosť bola podaná pre jahody, zemiaky, kaleráb, hlávkový šalát a iné druhy šalátu, špenát a všetky rastliny podobné špenátu, celú skupinu byliniek a repkové semeno. Pokiaľ ide o fosmet, takáto žiadosť bola podaná pre zemiaky, marhule, broskyne, stolové olivy, olivy na produkciu oleja a repkové semeno.
(4)
V súlade s článkom 6 ods. 2 a 4 nariadenia (ES) č. 396/2005 bola podaná žiadosť pre izoprotiolan v súvislosti s ryžou. Povolené používanie izoprotiolanu na ryži v Japonsku má za následok vyššie rezíduá ako MRL stanovenú v nariadení (ES) č. 396/2005. Aby sa zabránilo prekážkam dovozu tejto plodiny, je potrebná vyššia MRL.
(5)
V súlade s článkom 8 nariadenia (ES) č. 396/2005 príslušné členské štáty vyhodnotili tieto žiadosti a zaslali Komisii hodnotiace správy.
(6)
Komisii boli z Belgicka doručené informácie o rezíduách oxadixylu na petržlene záhradnom, zeleri buľvovom a póre v množstvách prekračujúcich súčasné MRL. Podľa belgických orgánov je táto nečakaná prítomnosť oxadixylu na týchto plodinách spôsobená zotrvávaním príslušnej účinnej látky v pôde. Belgicko predložilo v súlade s článkom 6 ods. 3 nariadenia (ES) č. 396/2005 žiadosť o úpravu uvedených MRL.
(7)
Európsky úrad pre bezpečnosť potravín (ďalej len „úrad“) posúdil žiadosti a hodnotiace správy a preskúmal najmä riziká pre spotrebiteľov, a v prípade potreby aj pre zvieratá, a vydal odôvodnené stanoviská k navrhovaným MRL (2). Tieto stanoviská zaslal Komisii a členským štátom a zverejnil ich.
(8)
Úrad vo svojich odôvodnených stanoviskách dospel k záveru, že pokiaľ ide o používanie fluopikolidu v prípade cibule, nie sú predložené údaje postačujúce na to, aby z nich bola odvodená nová MRL. Pokiaľ ide o používanie metaldehydu v prípade jahôd a kalerábu, predložené údaje nie sú postačujúce na odvodenie novej MRL. Pokiaľ ide o fosmet v marhuliach, predložené údaje nie sú postačujúce na odvodenie novej MRL.
(9)
Pokiaľ ide o používanie bifenazátu na malinách a ostružinách, žiadna úprava MRL nie je potrebná, keďže MRL stanovené v prílohe II k nariadeniu (ES) č. 396/2005 sú totožné s požadovanými MRL.
(10)
Pokiaľ ide o všetky ostatné žiadosti, úrad dospel k záveru, že všetky požiadavky na údaje boli splnené a že úpravy MRL požadované žiadateľmi sú prijateľné, pokiaľ ide o bezpečnosť spotrebiteľov, na základe posúdenia expozície spotrebiteľa pre 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látok. Ani celoživotná expozícia spotrebiteľov týmto látkam prostredníctvom konzumácie všetkých potravín, ktoré môžu obsahovať tieto látky, ani krátkodobá expozícia spôsobená extrémnou konzumáciou príslušných plodín a produktov nepreukázali, že existuje riziko prekročenia prijateľného denného príjmu (acceptable daily intake, ADI) alebo akútnej referenčnej dávky (acute reference dose, ARfD).
(11)
Na základe odôvodnených stanovísk úradu a s ohľadom na faktory týkajúce sa zvažovanej skutočnosti spĺňajú primerané úpravy MRL požiadavky článku 14 ods. 2 nariadenia (ES) č. 396/2005.
(12)
Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.
(13)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy II a III k nariadeniu (ES) č. 396/2005 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. júla 2012

Classification:
Level 1 Topics: 100160
100155
100149
100147
100156
Level 2 Topics: 100244
100269
100249
100215
100195
100250
Level 3 Topics: 138
1362
2090
2014
1268
2734
All Topics: 2357
2734
2739
2836
3469
6569